Tiit Vähi esimene valitsus

Tiit Vähi esimene valitsus (30. jaanuar 1992 – 21. oktoober 1992) oli Eesti Vabariigi 35. (ülemineku) valitsus, mis toimis kuni põhiseadusliku valitsuse ametisse astumiseni 21. oktoobril 1992 de facto Eesti Vabariigi valitsusena. Tiit Vähi kutsuti peaministriks pärast Edgar Savisaare valitsuse lagunemist. Tiit Vähi esimest valitsust on nimetatud ka ametnike valitsuseks, sest enamik selle valitsuse liikmetest olid oma ala spetsialistid või bürokraadid, mitte poliitikud. Vähi valitsuses vahetusid mitmed ministrid. Majandusminister Heido Vitsur põhjendas oma lahkumist sooviga pühenduda täie jõuga valimisliidu Kindel Kodu juhtimisele. Tema asemele asus varasem ehitusminister Olari Taal ning Taali asemel sai ehitusministriks endine EKE juhatuse esimene aseesimees Jaan Kabin. Ministriameti järel läks Kabin EKE Investi nõukogu esimehe ametikohale. Välisminister Lennart Meri sai lühikeseks ajaks Eesti Vabariigi suursaadikuks Soomes. Tema asemel sai välisministriks Jaan Manitski, kelle Meri oli Rootsist kutsunud Eestisse. Vähi valitsuse ajal võeti taas käibele Eesti kroon ja asutati Eesti Erastamisagentuur. Tiit Vähi esimene valitsus kestis kuni 1992. aasta Riigikogu valimisteni, misjärel sai peaministriks Mart Laar. 25. veebruaril 1992 võttis EV Valitsus vastu määruse, mille alusel tuli Riiklik Tuletõrjeamet ühe kuu jooksul likvideerida ning tema funktsioonid anda üle Riiklikule Päästeametile. 28. veebruaril 1992 võttis EV Valitsus vastu määruse Eesti Vabariigi Passiameti moodustamise kohta, Passiamet loodi EV Riikliku Kodakondsusameti ja EV Riikliku Politseiameti Passibüroo baasil. Kodakondsusamet viidi seni justiitsministri valitsemisalast üle siseministri valitsemisalasse. 28. veebruaril 1992 EV Valitsus vastu määrusega reorganiseeriti senine Riigi- ja Piirikaitseamet siseministri valitsemisalas tegutsevaks Piirivalveametiks. 15. aprillil 1992 otsustas EV Valitsus oma määrusega asutada Eesti Sisekaitse Akadeemia. 28. aprillil 1992 võttis EV Valitsus vastu määruse, millega riigiettevõte Eesti Gaas reorganiseeriti väliskapitali osalusega aktsiaseltsiks Eesti Gaas. 16. juunil 1992 võttis EV Valitsus vastu määruse Eesti kodaniku passi, Eesti Vabariigi diplomaatilise passi, Eesti meremehe teenistusraamatu ja kodakondsuseta isiku tunnistuse kohta. 29. juunil 1992 võttis EV Valitsus vastu määrusega likvideerida riigiettevõte Eesti Lennuliinid ja moodustati riigiettevõtte varade baasil riiklik aktsiaselts Eesti Lennuliinid ning uus riigiettevõte Eesti Lennujaamad. 16. juulil 1992 võttis Eesti Vabariigi eksiilvalitsus vastu deklaratsiooni oma tegevuse lõpetamise kohta. 5. augustil 1992 võttis EV Valitsus vastu määruse rahvakapitali obligatsiooni ehk RKO arvestuskaardi kasutamise kohta eluruumide erastamisel. 15. septembril 1992 võttis EV Valitsus vastu määruse Eesti Erastamisettevõte kui riigivara erastamise korraldamisega tegelema hakkava riigiettevõtte loomise kohta. 25. septembril 1992 võttis EV Valitsus vastu korralduse, mille kohaselt moodustati Riigikantselei alluvuses riigiettevõte Eesti Valitsusside. 20. oktoobril 1992 võttis Riigikogu vastu Vabariigi Valitsuse seaduse, millega muu hulgas seati sisse riigisekretäri ametikoht. 22. oktoobril 1992 andis ametivande uus - Mart Laari valitsus. Eesti Vabariigi valitsuste loend